Opt persoane au fost împușcate în timpul unui eveniment din cadrul campaniei electorale din Mexic. Șase dintre victime au murit. Mexicul se confruntă cu un val de violență provocat, în special, de cartelurile de droguri.
Șase persoane au fost ucise și două au fost rănite în urma unor focuri de armă trase joi la un eveniment de campanie electorală în Chiapas, Mexic, a anunțat Procuratura Generală a statului prin intermediul unui comunicat.
O investigație preliminară a stabilit că decesele au avut loc după o confruntare între civili înarmați, potrivit CNN.
Procuratura Generală a declarat că pe lista cu victime sunt un copil, femei și bărbați. Toți au murit din cauza rănilor. Ancheta este în desfășurare, iar polițiștii îi caută pe trăgători.
Tensiunea politică a crescut în întreaga țară, în timp ce Mexicul se îndreaptă spre un scrutin important. Alegerile vor avea loc pe 2 iunie.
Violența a crescut în regiunea unde cartelurile luptă pentru controlul rutelor pe care se face trafic de migranți și de droguri. La începutul acestei săptămâni, 11 persoane au fost ucise într-un oraș din vecinătate. Cartelurile Sinaloa și Jalisco New Generation se războiesc pentru controlul regiunii.